SKRIFTLIG FORESPØRGSEL P-1786/02

af Ari Vatanen (PPE-DE) til Kommissionen

(17. juni 2002)

Om: Fremme af anvendelsen af brændselscelleteknologi i Den Europæiske Union

Brændselsceller er en højeffektiv energiteknologi. Visse typer markedsføres allerede til stationær anvendelse, og de vil snart være disponible også til transportabel anvendelse. Brændselsceller er en vigtig teknologi til udvikling af en lav-kulstoføkonomi i Europa, som er nødvendig for at bekæmpe klimaændringer og mindske Unionens afhængighed af energiimport.

Der kræves nu en offentlig politisk støtte og politikker i overensstemmelse med behovene for denne nye teknologi for at fremme en hurtig markedsføring heraf og øge investorernes tillid til brændselsceller. Det er ikke mindst vigtigt, at de kan konkurrere med konventionelle energiteknologier og andre former for vedvarende energi såsom fotoelektromotoriske celler og vindturbiner. I øjeblikket bremses de af vanskelighederne ved at indføje dem i de eksisterende energipolitikker, der ikke omfatter brændselsceller, samt mangelen på en brændselscellepolitik uden for området forskning og udvikling. Det er nødvendigt fuldt ud at integrere brændselsceller i de nuværende politikker og udvikle et konsekvent netværk for en brændselscellepolitik for at skabe tillid blandt investorerne og tilvejebringe et marked for brændselsceller.

Kan Europa-Kommissionen oplyse følgende:

- Hvad agter Kommissionen at gøre for systematisk og konsekvent at fremme en hurtig og stort anlagt anvendelse af brændselsceller i Den Europæiske Union til såvel stationær som transportabel anvendelse?

- Vil Kommissionen overveje specifikt at indføje miljøvenlige energiteknologier såsom brændselsceller i de eksisterende rammer for alternative energikilder som f.eks. vedvarende energikilder?

- Vil Kommissionen specielt indføje brændselscelleteknologier i dens planlagte forslag om fremme af samgenerering?

Svar afgivet på Kommissionens vegne af Loyola de Palacio

(2. august 2002)

1. Kommissionen fremmer med Fællesskabets femte rammeprogram for forskning og teknologisk udvikling aktivt udbredelsen af brændselsceller gennem støtte til forsknings- og demonstrationsprojekter. Kommissionens årlige finansielle bidrag er fordoblet i dette programs løbetid til cirka 35 mio. EUR ved regnskabsårets udgang. Der er i alt tildelt omkring 140 mio. EUR til over 70 forsknings- og demonstrationsprojekter mellem 1995 og 2001.

For at illustrere Kommissionens engagement i en sammenhængende strategi med henblik på at fremme indførelsen af brændselsceller inden for bytransport fremhæves dennes deltagelse bl.a. i et stort anlagt projekt CUTE-ECTOS, hvori 10 byer fra 9 EU-lande deltager. Dette demonstrationsprojekt, der vedrører 30 busser drevet med brændselsceller, har til formål at demonstrere teknologien. Desuden søger en gruppe af forskningsprojekter (FUERO) dels at evaluere de fremtidige behov for brændselscelledrevne motorkøretøjer og dels at fremme udviklingen af udstyr, bl.a. til hydrogenproduktion i køretøjerne. De fleste europæiske bilfabrikanter deltager i FUERO.

Hvad angår de stationære anvendelsesområder, har Kommissionen støttet et projekt vedrørende distribueret elproduktion, hvor 50 boliger blev udstyret med brændselsceller (Virtual Power Plant). Dette projekt, som blev iværksat sidste år for en periode på 4 år, forventes at kunne løse problemerne med styringen af cellerne i et net og eftervise pålideligheden af disse under realistiske driftsvilkår.

Foruden de tekniske projekter er der oprettet forskellige temanetværk i løbet af det femte rammeprogram. Som eksempel kan nævnes HYNET-nettet, der skaber en ramme for drøftelser af alle forskningsområder vedrørende lønsomheden af hydrogen. FCTESTNET-nettet (med 55 medlemmer) sigter mod at tilnærme de testprocedurer, der anvendes på brændselsceller, og at udveksle oplysninger på dette område.

Med det sjette rammeprogram for forskning og demonstration har Kommissionen til hensigt at fremme oprettelsen af et europæisk forskningsrum for brændselsceller. Målet er at skabe en ramme for arbejdet og opstille strukturer, hvori udfordringerne ved denne nye teknologi kan behandles på en mere sammenhængende og produktiv måde.

Denne fremgangsmåde kunne udmønte sig i oprettelsen af en teknologisk platform, og gennem denne knyttes de væsentligste aktører inden for videnskab, erhvervsliv og de ansvarlige myndigheder til dette initiativ.

Der vil blive gjort en særlig indsats for at styrke samarbejdet mellem de offentlige og private aktører og for at sikre en bedre koordination mellem de nationale programmer og rammeprogrammet for forskning og teknologisk udvikling. Dette samarbejde er afgørende for at fremme nye, fælles aktiviteter og herunder opstillingen af harmoniserede retsregler i forbindelse med indførelsen og anvendelsen af nyt udstyr og brændsel. De nye værktøjer i det kommende rammeprogram og navnlig de integrerede projekter og forskernetværk frembyder en platform med flere muligheder for at styrke dette samarbejde.

2. Den eksisterende ramme for fremme af elektricitet fra vedvarende kilder fremmer også anvendelsen af brændselsceller indirekte som et middel til at producere elektricitet decentralt på grundlag af vedvarende energikilder (biogas og biobrændstoffer) eller til oplagring af vedvarende energi (vind- og solcelleenergi). I forslaget til direktiv om fremme af anvendelsen af biobrændstoffer vil de mål, som medlemsstaterne skal opfylde, også omfatte muligheden for sådanne brændselsceller(1).

I forslaget om kraftvarmeproduktion, som Kommissionen i nær fremtid vil forelægge Europa-Parlamentet og Rådet, er brændselsceller opstillet som en af de teknologier, som bør fremmes.

(1) EFT C 103 E af 30.4.2002.